Når turister overvejer København som rejsemål, plejer det at være noget med ny nordisk mad, Tivoli, skandinavisk design, et moderne natteliv og et gammeldag kongehus, der er med i overvejelserne.

Men for LGBT-folket vil det måske fremover tælle med i ferieplanerne, at den verdensberømte australske rejseguide Lonely Planet netop har kåret København til at være det mest homovenlige sted på jorden.

»København er hjemsted for Europas ældste bar for homoseksuelle, Centralhjørnet, der daterer tilbage til 1950'erne. Et af de mest tolerante og åbne fællesskaber i Europa, Københavns funktionelle og edgy modebranche, en strålende vifte af cocktailbarer, glimrende udvalg af homovenlige boutique-hoteller og en pakket kalender med queer events gør byen til den mest homovenlige i verden«, skriver Lonely Planet blandt andet i deres guide.